जयपुर
शारदीय नवरात्र के आखिरी दिन महानवमी पर गुरुवार को मुख्यमंत्री वसुंधरा राजे ने दतिया में मां पीताम्बरा शक्तिपीठ के दर्शन किए। इस दौरान उन्होंने विधिवत पूजा-अर्चना की और हवन में शामिल हुईं। मुख्यमंत्री वसुंधरा राजे ने मां पीताम्बरा से प्रदेशवासियों पर कृपा दृष्टि बनाए रखने और सुख-समृद्धि, शांति व खुशहाली की कामना की। आपको बता दें कि मां पीतांबरा का यह मंदिर देश के सबसे लोकप्रिय शक्तिपीठों में से एक है। मान्यता है कि कोई भी भक्त यहां से खाली हाथ वापस नहीं जाता। जब भी कोई श्रद्धा से माता से कुछ भी मांगता है, वह उसे अवश्य प्राप्त होता है। दतिया में मां पीताम्बरा के दर्शन करने के बाद चूरू के विख्यात धार्मिक स्थल सालासर धाम में पवनपुत्र बालाजी के दर्शन किए। यहां विशेष पूजा-अर्चना कर साधु-संतों का आशीर्वाद भी लिया। मुख्यमंत्री ने मंदिर में नारियल बांधकर प्रदेश की उन्नति व खुशहाली की कामना की। गौरतलब है कि मुख्यमंत्री वसुंधरा राजे इन दिनों आगामी राजस्थान विधानसभा चुनावों की तैयारियों में लगी हुई हैं। 7 दिसम्बर, 2018 को प्रदेश में चुनाव होने हैं। 11 दिसंबर को परिणाम घोषित किया जाएगा। प्रदेश की 200 सीटों पर चुनाव होने हैं। वर्तमान में कुल 160 सीटों पर भाजपा सरकार का कब्जा है। 25 सीटों पर कांग्रेस और 12 सीटों पर अन्य विधायक काबिज हैं। 3 सीटें रिक्त चल रही हैं। राजस्थान के साथ मध्यप्रदेश, छत्तीसगढ़, मिजोरम और तेलंगाना में भी विधानसभा चुनाव होने हैं। छत्तीसगढ़ को छोड़ अन्य सभी राज्यों में एक चरण में मतदान होंगे। छत्तीसगढ़ में दो चरणों में मतदान होंगे। सभी राज्यों का चुनावी परिणाम एक साथ 11 दिसंबर को आएगा। 15 दिसंबर से पहले सभी चुनावी प्रक्रिया पूरी हो जाएगी।